สมาคมตราสารหนี้คาดหุ้นกู้เอกชนแห่ออก2แสนล.
ThaiBMA เชื่อธุรกิจยังพึ่งตลาดหุ้นกู้ระดมเงิน เหตุต้นทุนถูกกว่าแบงก์ 2% คาดครึ่งปีหลังออก 2 แสนล้าน
29 ต.ค. 2565

ThaiBMA เชื่อธุรกิจยังพึ่งตลาดหุ้นกู้ระดมเงิน เหตุต้นทุนถูกกว่าแบงก์ 2% คาดครึ่งปีหลังออก 2 แสนล้าน 
น.ส.อริยา ติรณะประกิจ รองกรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า ผลจากอัตราผลตอบแทนจากพันธบัตรของไทยปรับตัวเพิ่มขึ้น และอยู่ในภาวะผันผวน ทำให้เอกชนชะลอการออกหุ้นกู้ไป แต่ยังเชื่อว่าตลาดตราสารหนี้จะเป็นแหล่งระดมเงินที่สำคัญ เพราะมีต้นทุนถูกกว่ากู้เงินจากสถาบันการเงินประมาณ 2% 
“ขณะนี้ผลตอบแทนพันธบัตรอายุ 5 ปี ปรับเพิ่มขึ้นมาอยู่ที่ระดับ 3.43% ทำให้บริษัทที่มีอันดับเครดิต A จะบวกต้นทุนไปอีก 0.5-0.7% และอันดับเครดิตที่ระดับ BBB จะบวกเพิ่มไปอีก 2 ถึงกว่า 2% แต่รวมแล้วยังต่ำกว่าอัตราดอกเบี้ยเงินกู้ลูกค้าชั้นดี (เอ็มแอลอาร์) 2%” น.ส.อริยา กล่าว
ทั้งนี้ ครึ่งปีหลังคาดว่าเอกชนจะออกหุ้นกู้อีก 1.72 แสนล้านบาท รวมแล้วทั้งปี 2556 น่าจะมีการออกหุ้นกู้ทั้งหมด 3.74 แสนล้านบาท เพราะบริษัทขนาดใหญ่ทั้งธนาคารพาณิชย์และพลังงานยังไม่มีการออกหุ้นกู้ในช่วงครึ่งปีแรก 
นายนิวัฒน์ กาญจนภูมินทร์ กรรมการผู้จัดการ ThaiBMA กล่าวว่า ในช่วง 2 เดือนนับตั้งแต่ธนาคารกลางสหรัฐ (เฟด) ส่งสัญญาณชะลอมาตรการคิวอี พบว่านักลงทุนต่างชาติมียอดขายสุทธิในตลาดตราสารหนี้ไทย 9.4 หมื่นล้านบาท แต่หากพิจารณายอด 6 เดือนแรกของปีนี้ พบว่ามียอดซื้อสุทธิตราสารหนี้ไทยอยู่ 6.33 หมื่นล้านบาท และต่างชาติยังมียอดการถือครองตราสารหนี้ไทยเป็นจำนวน 7.72 แสนล้านบาท เพิ่มขึ้น 9% เมื่อเทียบกับสิ้นปี 2555 
ทั้งนี้ แรงขายหนักของนักลงทุนต่างชาติในช่วง 2 เดือนที่ผ่านมา เป็นการขายเพื่อปรับพอร์ตลงทุนมากกว่า เพราะเห็นว่าเป็นการขายตราสารหนี้ระยะสั้นอายุต่ำกว่า 1 ปี และหันไปถือครองพันธบัตรอายุยาวขึ้นในช่วง 5-10 ปีมากขึ้น
สำหรับแนวโน้มในช่วงครึ่งหลัง ประเมินว่าคงไม่เห็นแรงขายหนักอีกแล้ว แต่ทั้งนี้ขึ้นอยู่กับมาตรการผ่อนคลายเชิงปริมาณ (คิวอี) จะยุติได้เร็วกว่าที่คาดหรือไม่ นักลงทุนต้องติดตามสถานการณ์อย่างใกล้ชิด ทั้งปัจจัยภายในและภายนอกประเทศ 
นายนิวัฒน์ กล่าวว่า 6 เดือนแรกปีนี้ รัฐวิสาหกิจออกตราสารใหม่ 1.08 แสนล้านบาท เพิ่มขึ้น 167% จากงวดเดียวกันของปีก่อน และส่วนใหญ่ออกโดยธนาคารเพื่อการเกษตรและสหกรณ์การเกษตร (ธ.ก.ส.)